Diari Oficial de la Generalitat Valenciana


Sumari del DOGV 5982, del 26-03-2009 (2009/3299)

ORDE de 12 de març de 2009, de la Conselleria d'Infraestructures i Transport, per la qual es regulen i es convoquen per a l'exercici 2009 ajudes econòmiques a iniciatives en matèria de mobilitat sostenible en la Comunitat Valenciana.
-----------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5982

Data del DOGV
:   26-03-2009

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2009/3299


Data del document
:   12-03-2009

Organisme emissor
:   Conselleria d'Infraestructures i Transport

Tipus de document
:   Ordre

Anàlisi jurídica

 Descriptors 

:   * ajuda pública
    * via urbana
    * suport econòmic
    * infraestructura de transports
    * zona per als vianants
    * administració local
    * carril per a bicicletes

ORDE de 12 de març de 2009, de la Conselleria d'Infraestructures i Transport, per la qual es regulen i es convoquen per a l'exercici 2009 ajudes econòmiques a iniciatives en matèria de mobilitat sostenible en la Comunitat Valenciana. [2009/3299]
Entre les estratègies de la Generalitat dirigides a la consecució d'un model sostenible de transport està la promoció de modes de transport alternatius a la utilització del vehicle privat, energèticament més eficients, de menor impacte social i ambiental, i més saludables.
Des d'esta perspectiva es considera necessari el foment de mesures encaminades a actuar sobre els patrons de mobilitat existents per a aconseguir canvis importants en el repartiment modal amb una major participació dels modes més eficients, amb minoració de la participació del vehicle privat i incrementant l'ús de modes més sostenibles, fonamentalment la utilització del transport públic col·lectiu i la denominada mobilitat saludable (vianant i ciclista).
En este context, conscient de la sobrada compensació que s'obté de l'esforç dedicat a la promoció d'estos modes de transport en termes d'estalvi energètic, reducció de contaminació, congestió i impactes associats, la Conselleria d'Infraestructures i Transport va iniciar el 2005 un programa d'ajudes econòmiques de suport a iniciatives en matèria de mobilitat sostenible a municipis de la Comunitat Valenciana.
L'interés despertat per les convocatòries des de l'inici de l'esmentat programa i l'èxit obtingut amb el desenvolupament de les activitats subvencionades, aconsellen la pròrroga per a l'exercici 2009.
En relació amb la política de la competència de la Unió Europea, les ajudes que es convoquen no necessiten notificació o comunicació a la Comissió Europea, ja que no tenen tots els requisits de l'article 87 del Tractat de la Comunitat Europea, en particular ja que estes no suposen avantatges econòmics o financers per a les empreses o les entitats beneficiàries de les ajudes.
Per tot això, i ja que hi ha disponibilitat pressupostària i es té en compte el que disposa la Llei 38/2003 General de Subvencions, el Text Refós de la Llei d'Hisenda Pública de la Generalitat, i en virtut de les facultats conferides per l'article 28 e) de la Llei 5/1983 de 30 de desembre, del Consell, modificada per la Llei 12/2007, de 20 de març, i l'article 8 del Decret 117/2007, de 27 de juliol, del Consell, pel qual s'aprova el Reglament Orgànic i Funcional de la Conselleria d'Infraestructures i Transport,
ORDENE
Article 1. Objecte, règim i finançament
1. Per mitjà de la present orde s'establix per a l'exercici pressupostari 2009 un programa d'ajudes econòmiques dirigides a finançar actuacions en matèria de mobilitat sostenible en la Comunitat Valenciana, d'acord amb allò que s'ha estipulat en l'article 3 de la present orde.
2. La concessió d'estes ajudes s'efectua per mitjà d'un règim de concurrència competitiva.
3. Les ajudes s'atorgaran en els termes que preveu la present orde i d'acord amb l'ordenament jurídic vigent.
4. Els crèdits requerits per les ajudes, l'import global màxim de les quals és de 200.000 € (dos-cents mil euros), procediran del programa 78.92.03.266.25 dels pressupostos per a 2009 de la Conselleria d'Infraestructures i Transport a càrrec de les aplicacions pressupostàries següents:
- 100.000 € (cent mil euros) a càrrec de la línia T4334 del capítol 7 per a ajudes a inversions vinculades al desenvolupament d'infraestructures per a la mobilitat sostenible (redacció de projectes i execució d'obres de construcció, conservació i/o senyalització).
- 100.000 € (cent mil euros) a càrrec de la línia T4355 del capítol 4 dirigits al desenvolupament de plans, programes i activitats per a la potenciació de l'ús de modes de mobilitat sostenible (activitats divulgatives i formatives i posada en marxa de plans i programes).
5. L'import global de 200.000 € (dos-cents mil euros) podrà ser ampliat en cas d'existència de disponibilitats pressupostàries si fóra insuficient per a atendre les peticions que, presentades dins del termini, acrediten tindre els requisits establits en esta convocatòria.
Article 2. Beneficiaris
Podran ser beneficiaris de les ajudes a càrrec de la línia T4355 dirigides al desenvolupament de plans, programes i activitats per a la potenciació de l'ús de modes de mobilitat sostenible (activitats divulgatives i formatives i posada en marxa de plans i programes) els ajuntaments, les entitats sense ànim de lucre, les universitats i les fundacions i a càrrec de la línia T4334 per a ajudes a inversions vinculades al desenvolupament d'infraestructures per a la mobilitat sostenible (redacció de projectes i execució d'obres de construcció, conservació i/o senyalització) els ajuntaments, les entitats sense ànim de lucre i les associacions que, complint els requisits establits en la present orde, desenvolupen durant l'exercici 2009 en la Comunitat Valenciana, actuacions en matèria de mobilitat sostenible de les detallades en l'article 3 de la present orde.
S'exclouen de la convocatòria les activitats següents:
a) Els programes que continguen activitats socials, recreatives, viatges i continguts semblants.
b) Els programes o activitats no compresos dins de l'objecte de la present orde.
Article 3. Actuacions objecte de subvenció
Seran subvencionables totes aquelles activitats que es dirigisquen a la promoció i foment d'una major sostenibilitat en els patrons de mobilitat, entre altres:
- Actuacions per a la promoció de la mobilitat sostenible (activitats divulgatives i formatives, jornades, seminaris, tallers, posada en marxa de plans i programes de mobilitat sostenible i desenvolupament d'experiències pilot).
- Infraestructures dirigides a la mobilitat sostenible (redacció d'estudis de viabilitat i projectes de carrils bici, altres itineraris per a usos no motoritzats, etc., i s'hi inclou l'execució de les corresponents obres per a la construcció, conservació i/o senyalització).
Article 4. Quantia
L'import de l'ajuda que s'ha de concedir estarà en funció del pressupost de l'activitat o el programa presentat i dels criteris d'atorgament establits en la present orde, sense que en cap cas l'ajuda a càrrec de la Conselleria d'Infraestructures i Transport puga excedir el cost total de l'activitat o programa objecte de subvenció.
La quantia màxima de les subvencions que s'han atorgar, en funció del tipus d'actuació a dur a terme, serà la següent:
- Actuacions per a la promoció de la mobilitat sostenible, fins al 100% del seu cost.
- Infraestructures dirigides a la mobilitat sostenible, fins al 80% del seu cost.
De conformitat amb el que establix l'article 31 de la Llei 38/2003, de 17 de novembre, General de Subvencions, quan l'import de la despesa subvencionable supere la quantia de 30.000 € (trenta mil euros) en el supòsit de cost per execució d'obra, o de 12.000 € (dotze mil euros) en el supòsit de subministrament de béns d'equip o prestació de servicis per empreses de consultoria o assistència tècnica, el beneficiari haurà de sol·licitar com a mínim tres ofertes de diferents proveïdors, amb caràcter previ a la contracció del compromís per a la prestació del servici o l'entrega del bé, llevat que per les especials característiques de les despeses subvencionables no hi haja en el mercat suficient nombre d'entitats que el subministren o el presten, o llevat que la despesa gasto s'haguera realitzat amb anterioritat a la sol·licitud de subvenció.
L'elecció entre les ofertes presentades, que hauran de presentar-se junt amb la sol·licitud, es realitzarà d'acord amb els criteris d'eficiència i economia, i s'hauran de justificar expressament en una memòria l'elecció quan no recaiga en la proposta econòmica més avantatjosa.
Article 5. Criteris d'atorgament
Les sol·licituds d'ajuda econòmica seran ateses sempre que es complisquen les condicions de la present orde, fins al límit de la consignació pressupostària assenyalada en l'article 1. Es desestimaran aquelles sol·licituds d'ajuda per a l'execució d'actuacions el termini d'execució de les quals supere el 15 de novembre de 2009.
Els criteris per a la valoració de les sol·licituds i l'atorgament de les ajudes es basaran en el grau de repercussió de la inversió en la consecució dels objectius de l'orde. A estos efectes es prioritzaran:
- Volum de població al qual es dirigix l'actuació (0-15 punts).
- Coherència i relació directa amb els objectius de l'orde (0-10 punts).
- Caràcter innovador de la iniciativa (0-10 punts).
Article 6. Sol·licituds, terminis i lloc de presentació
1. Les sol·licituds d'ajuda s'hauran d'efectuar per mitjà d'instància formalitzada d'acord amb el model que s'adjunta com a annex I i s'hauran de dirigir al director general de Transports i Logística. Hauran d'estart firmades pel representant de l'entitat degudament apoderat per a això.
La seua presentació pressuposa l'acceptació incondicionada de les bases, les condicions i les obligacions que es contenen en la present orde.
2. El termini de presentació de sol·licituds serà de 20 dies naturals a partir de l'endemà de la publicació de la present orde en el Diari Oficial de la Comunitat Valenciana.
L'incompliment del termini de presentació de la sol·licitud determinarà l'automàtica exclusió en l'accés a l'ajuda.
3. Les sol·licituds s'hauran de presentar a la seu de la Conselleria d'Infraestructures i Transport (av. de Blasco Ibáñez, 50. 46973 València). Així mateix, es podran presentar en qualsevol dels servicis territorials de transports de les tres províncies, directament o per qualsevol de les formes que establix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Quan la sol·licitud no es presente directament en les oficines de l'esmentada seu de la Conselleria d'Infraestructures i Transport, es recomana anunciar la seua presentació a la Direcció General de Transports i Logística, remetent una còpia de la corresponent instància de sol·licitud per mitjà de fax (+34 96 386 22 62) o telegrama.
Article 7. Documentació
A la sol·licitud s'hauran d'adjuntar els documents següents, que s'hauran de presentar, així mateix, dins del termini assenyalat en l'article anterior:
1. Memòria explicativa de les actuacions, amb indicació dels objectius que es perseguixen i justificació de la seua conveniència, programa de desenvolupament i efectes esperats.
2. Còpia compulsada del codi d'identificació fiscal de l'entitat sol·licitant (o si és el cas NIF).
3. Poders de representació compulsats de la persona que subscriga la sol·licitud de subvenció en nom de l'entitat sol·licitant i còpia del seu document nacional d'identitat o passaport vigent.
4. Certificat o còpia compulsada de l'acord adoptat per l'òrgan de govern corresponent, que aprova sol·licitar la subvenció i faculta la persona representant per a subscriure la petició.
5. Factures o pressupost detallat de les actuacions realitzades o que s'han de realitzar.
En el cas que l'import de la despesa subvencionable supere la quantia de 30.000 € (trenta mil) en el supòsit de cost per execució d'obra, o de 12.000 € (dotze mil) en el supòsit de subministrament de béns d'equip o prestació de servicis per empreses de consultoria o assistència tècnica, s'aportaran, així mateix, les distintes ofertes de diferents proveïdors i la memòria de justificació de l'elecció realitzada, d'acord amb allò que s'ha assenyalat en l'article 4 de la present orde.
6. Imprés de manteniment de tercers amb les dades de domiciliació bancària, segons model inclòs com a annex II, degudament validat per l'entitat bancària corresponent.
7. En el cas que el sol·licitant siga una empresa, l'últim rebut de l'Impost sobre Activitats Econòmiques o alta referida a l'exercici corrent, amb declaració responsable de no haver-se donat de baixa en la matrícula de l'esmentat impost (apartat E de la sol·licitud).
Quan l'empresa no estiga obligada al pagament de l'IAE, acreditarà esta circumstància per mitjà del certificat d'exempció emés per l'administració tributària corresponent o per mitjà de la còpia compulsada de l'últim impost de societats.
8. Declaració de les subvencions que, per a les mateixes activitats i fins s'han sol·licitat o rebut d'altres institucions o organismes públics o privats (apartat E de la sol·licitud). A estos efectes s'assenyala que l'import de les subvencions o ajudes no podrà, aïlladament o conjuntament amb altres subvencions o finançaments rebuts d'altres ens públics o privats, superar el cost de les actuacions que s'han de realitzar.
9. Documents acreditatius d'estar al corrent en el compliment de les obligacions tributàries i de la Seguretat Social:
Per a l'ompliment el beneficiari podrà:
9.1) Autoritzar expressament la Conselleria d'Infraestructures i Transport per a demanar davant dels òrgans competents les dades acreditatives d'estar al corrent en el compliment de les obligacions tributàries (estatals i comunitat autònoma) i davant de la Seguretat Social, per mitjà de l'ompliment de l'apartat D de la sol·licitud.
9.2) En el supòsit de no-autorització, el beneficiari haurà de presentar el certificat del compliment referit al moment d'acabament del termini de presentació de sol·licituds amb aportació:
- Certificat expedit per l'òrgan estatal competent de l'administració tributària.
- Certificat expedit per l'òrgan competent de la Seguretat Social.
- Certificat expedit per l'òrgan competent de la Conselleria d'Economia i Hisenda de la Generalitat Valenciana.
Els referits certificats hauran de ser positius o, si és el cas, indicar que els deutes estan ajornats, fraccionats o acordada la suspensió en ocasió de la impugnació de les corresponents liquidacions, i hauran de tindre validesa durant el termini de sis mesos des de la data d'expedició. No obstant això, si hagueren caducat abans de la proposta de concessió de la subvenció, el beneficiari proposat haurà de presentar un certificat actualitzat.
Quan el sol·licitant no estiga obligat a presentar les declaracions o els documents relatius a obligacions tributàries i de Seguretat Social, acreditarà esta circumstància per mitjà de declaració responsable.
10. Compromís exprés de l'entitat sol·licitant dels punts següents:
a) Que es coneix i s'accepta la quantitat màxima amb què la Conselleria poguera subvencionar les inversions, la qual no s'incrementarà per cap motiu.
b) Que es coneixen i s'accepten tots els requisits que s'establixen en la present orde, així com que el seu incompliment facultarà la Conselleria d'Infraestructures i Transport a revocar la subvenció concedida, la qual cosa implicarà l'obligació de tornar les quantitats percebudes.
c) Que es duran a terme totes i cada una de les mesures que es proposen en els estudis, plans i/o projectes que s'elaboren amb les subvencions resultants de la present convocatòria.
11. Declaració responsable de no estar inhabilitat per a rebre ajudes o subvencions de la Generalitat (apartat E de la sol·licitud).
12. Declaració responsable de no estar sotmés en les prohibicions per a obtindre la condició de beneficiari establides en l'article 13, apartat 2 de la Llei 38/2003, de 17 de novembre, General de Subvencions (apartat E de la sol·licitud).
13. Declaració responsable de no ser deutor de la Generalitat per les obligacions per reintegrament de subvencions que, si és el cas, se li hagueren exigit, de conformitat amb el que determina l'article 13.2 de la Llei 38/2003, de 17 de novembre, General de Subvencions (apartat E de la sol·licitud).
Article 8. Sol·licitud d'ampliació de dades
Quan la sol·licitud no dispose dels requisits o falte algun document complementari dels exigits, es requerirà els interessats perquè ho esmenen en el termini de deu dies hàbils a partir de la seua notificació, d'acord amb allò que s'ha assenyalat en l'article 71 de la Llei 30/1992, de 26 de novembre, de Règim Jurídic de l'Administracions Públiques i del Procediment Administratiu Comú.
Una vegada transcorregut el dit termini sense haver omplit l'anteriorment disposat se'l tindrà per desistit de la seua petició i es procedirà a l'arxivament de l'expedient.
Article 9. Resolució i atorgament
1. L'examen i la valoració dels expedients de sol·licitud de les ajudes correspondrà a un òrgan col·legiat integrat pel cap de Divisió de Logística i Planificació, el cap del Servici de Planificació de la Direcció General de Transports i Logística, i el cap de Secció de Transport de Viatgers. L'esmentat òrgan col·legiat, una vegada fixades les admissibilitats i les quanties segons els criteris establits en l'orde, elevarà la corresponent proposta al director general de Transports i Logística, que, per delegació del conseller d'Infraestructures i Transport que per mitjà d'esta orde se li conferix, dictarà l'oportuna resolució d'atorgament o denegació de l'ajuda.
Tal possibilitat està prevista en l'article 63 de la Llei 5/1983, de 30 de desembre, del Consell modificada per la Llei 12/2007, de 20 de març de la Generalitat, i article 13 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú, modificat per la Llei 4/1999, de 13 de gener.
En cas d'atorgament la resolució expressarà amb exactitud la quantia. La mencionada resolució posarà fi a la via administrativa.
2. La instrucció de l'expedient es durà a terme per la Divisió de Logística i Planificació de la Direcció General de Transports i Logística. Pel que fa a les subvencions per a obres d'infraestructures, segons l'article 46.3 del TRLHP, el projecte se sotmetrà a informe de l'Oficina de Supervisió de Projectes o de tècnics designats per la mateixa Conselleria.
3. El termini màxim per a resoldre expressament i notificar les ajudes concedides serà de quatre mesos comptadors a partir de l'últim dia del termini de presentació de sol·licituds. Superat eixe termini sense que hi haja hagut una resolució expressa s'haurà d'entendre que esta és desestimatòria.
4. Les notificacions de les resolucions d'atorgament es duran a terme de manera individualitzada, de conformitat amb el que establix la normativa vigent sobre procediment administratiu.
Article 10. Justificació de la despesa i del pagament de les subvencions
1. Una vegada notificades les resolucions d'atorgament i després del cobrament previ d'estes per part dels beneficiaris, estos hauran de justificar fins al 15 de novembre de 2009 les actuacions realitzades, amb presentació de la documentació següent a la Direcció General de Transports i Logística.
a. Factures de les inversions i de les despeses realitzades.
b. Certificats d'execució de les obres, si és el cas.
c. Quan corresponga còpia de les publicacions, estudis i/o projectes realitzats.
Junt amb la justificació de la despesa s'hauran de presentar també els documents següents:
a) Certificats acreditatius que el beneficiari està al corrent en el compliment de les seues obligacions tributàries (estatals i de la comunitat autònoma) i amb la Seguretat Social en el supòsit de no haver autoritzat a la Conselleria d'Infraestructures i Transport per a demanar davant dels òrgans competents les dades per mitjà de l'ompliment de l'apartat D de la sol·licitud.
b) Declaració responsable que el beneficiari està al corrent de les obligacions per reintegrament de subvencions que, si és el cas, se li hagueren exigit, de conformitat amb el que determina la Llei 38/2003, de 17 de novembre, General de Subvencions.
Una vegada rebuda en el termini i en la forma adequada la documentació referida, i després de les oportunes comprovacions, es procedirà al pagament de la subvenció.
2. L'incompliment del termini de justificació de la despesa per part del beneficiari comportarà la pèrdua del dret a percebre la subvenció corresponent, així com la seua possible exclusió o minoració de l'ajuda de cara a la seua participació en posteriors convocatòries.
Article 11. Obligacions dels beneficiaris
Els beneficiaris de les ajudes estaran obligats al compliment dels requeriments que amb caràcter general s'assenyalen en l'article 14 de la Llei General de Subvencions (Llei 38/2003, de 17 de novembre, publicada en el BOE del 18/11/03), i en particular a:
1. La realització de les activitats objecte de les ajudes, i comunicar a la Direcció General de Transports i Logística qualsevol alteració respecte d'això.
2. Acreditar documentalment la realització de les activitats, així com el compliment dels requisits que determinen la concessió o el gaudi de les ajudes.
3. El sotmetiment a les actuacions de control financer i econòmic que corresponen a la Intervenció General.
4. Informar de la Direcció General de Transports i Logística l'obtenció de qualsevol altra ajuda o subvenció per a la mateixa finalitat, procedent de qualsevol administració o entitat pública o privada.
5. Fer constar el patrocini de la Generalitat en les activitats que es realitzen després de la notificació de l'atorgament de la subvenció, i haver obtingut amb caràcter previ, la corresponent autorització de l'administració, i és necessari per a això la remissió a la Direcció General de Transports i Logística dels esbossos, creativitat i text de qualsevol publicació, llibre, fullet, cartell, revista, CD, DVD, pàgines web, etc., amb caràcter previ a la seua execució.
6. En el cas que les activitats incloguen edició de llibres, fullets, o qualsevol altra publicació, s'haurà d'entregar gratuïtament un nombre d'exemplars a la Conselleria d'Infraestructures i Transport no inferior al 5% del total.
7. Facilitar qualsevulla dada o document que la Direcció General de Transports i Logística considere necessari per a verificar el compliment dels fins i els requisits previs en la present orde.
8. Disposar dels llibres comptables, registres diligenciats i la resta de documents degudament auditats en els termes exigits per la legislació mercantil i sectorial vigent, amb la finalitat de garantir l'adequat exercici de les facultats de comprovació i control.
9. Conservar els documents justificatius de l'aplicació dels fons rebuts, inclosos els documents electrònics, mentre puguen ser objecte de les actuacions de comprovació i control.
10. Acreditar que estan al corrent en el compliment de les obligacions tributàries i davant de la Seguretat Social, segons s'indica en l'apartat 9 de l'article seté de la present orde.
Article 12. Control i revocació de les subvencions
1. La Direcció General de Transports i Logística podrà comprovar pels mitjans que estime més adequats el compliment de les obligacions inherents a l'atorgament de les ajudes. L'incompliment d'estes obligacions o la comprovació de falsedat de les dades aportades a l'expedient donaran lloc a la revocació de les subvencions i a la devolució de les quanties atorgades, que meritaran els corresponents interessos de demora. L'esmentat incompliment podrà portar a la denegació d'ajudes en futures sol·licituds.
2. Igualment, tota alteració de les circumstàncies i dels requisits subjectius i objectius considerats per a la concessió de l'ajuda o subvenció podrà donar lloc a la revocació de les subvencions i a la seua devolució amb els corresponents interessos de demora de les quanties atorgades.
3. En qualsevol cas s'aplicarà el que disposen els títols II. Del reintegrament de subvencions. III. Del control financer de subvencions i IV. Infraccions i sancions administratives en matèria de subvencions, de la Llei 38/2003 de 17 de novembre, General de Subvencions.
Article 13. Delegació de facultats
El director general de Transports i Logística està facultat per a dictar les instruccions pertinents amb vista a l'aplicació, el desenvolupament i la inspecció del que disposa la present orde.
En tot allò no previst en esta orde, els beneficiaris se sotmetran al que establix el Text Refós de la Llei d'Hisenda Pública de la Generalitat, la Llei de Pressupostos de la Generalitat per a l'exercici de què es tracte i allò que s'ha regulat en la disposició final primera de la Llei 38/2003, General de Subvencions.
Esta resolució podrà ser impugnada directament davant de la sala contenciosa administrativa del Tribunal Superior de Justícia de la Comunitat Valenciana, per mitjà de la interposició del corresponent recurs contenciós administratiu en el termini de dos mesos, comptadors des de l'endemà de la publicació d'esta, o, si és el cas, de la resolució expressa del recurs potestatiu de reposició, de conformitat amb el que establix l'article 46 de la Llei 29/1998 de 13 de juliol, Reguladora de la Jurisdicció Contenciosa Administrativa.
València, 12 de març de 2009
El conseller d'Infraestructures i Transport,
MARIO FLORES LANUZA
ANNEX I. MODEL DE SOL·LICITUD / ANEXO I. MODELO DE SOLICITUDANNEX II. FITXA DE MANTENIMENT DE TERCERS / ANEXO II. FICHA DE MANTENIMIENTO DE TERCEROS